Krátko po tom, ako sa objavili prvé špekulácie o tom, že Apple pripravuje inteligentné hodinky, sa začali objavovať aj špekulácie, podľa ktorých by mal na takomto projekte pracovať i konkurenčný Google či juhokórejský Samsung, ktorý už pre svoj projekt vyvíja operačný systém pod menom Altius OS, o čom sme vás informovali priamo tu. Najnovšie špekulácie však nerozprávajú o tom, že by takéto hodinky pripravoval Google či Samsung, ale konkurenčná spoločnosť z Redmondu, Microsoft.
Podľa Wall Street Journal Microsoft už začiatkom tohto roku požiadal Ázijských dodávateľov o výrobu komponentov pre zariadenie, ktoré by vďaka miniatúrnej obrazovke mohlo predstavovať inteligentné hodinky. Aj keď Microsoft nič oficiálne nepotvrdil, spoločnosť si údajne pre prvý prototyp nechala vyrobiť 1.5-palcový displej, o niečo väčší ako ten, ktorý sme mohli vidieť u šiestej generácie iPod nano. Možnosť, že Microsoft naozaj vyrobí svoje inteligentné hodinky, nemusí byť veľmi nepravdepodobná. Spoločnosť totiž už v roku 2004 spustila platformu SPOT, ktorá bola vytvorená v spolupráci so spoločnosťami Fossil, Suunto a ďalšími. Hodinky, ktoré komunikovali s rádiovou službou MSN Direct FM, sa prestali vyrábať v roku 2008, v súčasnosti sa však Microsoft môže pokúsiť vstúpiť na tento trh znovu.